ChUChUK YER OSTI SUVLARI HOSIL BO‘LADIGAN ZONALARGA MUHOFAZA QILINADIGAN TABIIY HUDUDLAR MAQOMINI BERISh TO‘G‘RISIDA

“Alohida muhofaza qilinadigan tabiiy hududlar to‘g‘risida”gi O‘zbekiston Respublikasi Qonuniga muvofiq va O‘zbekiston Respublikasi Vazirlar Mahkamasining “1999—2005-yillarda O‘zbekiston Respublikasining atrof muhitni muhofaza qilish ishlari dasturi to‘g‘risida” 1999-yil 20-oktabrdagi 469-son qarorini bajarish yuzasidan, Toshkent va Farg‘ona viloyatlarida ichimlik suvning amaldagi va potensial manbalarini muhofaza qilishni kuchaytirish maqsadida Vazirlar Mahkamasi qaror qiladi:
 1. Chuchuk yer osti suvlari hosil bo‘ladigan: 
 1-ilovaga* muvofiq yer egalari, yerdan foydalanuvchilar va ijarachilar bo‘yicha 7622 gektar maydondagi Chirchiq zonasiga (Qibray uchastkasi);
 2-ilovaga* muvofiq yer egalari, yerdan foydalanuvchilar va ijarachilar bo‘yicha 10624 gektar maydondagi Ohangaron zonasiga (O‘rta Ohangaron uchastkasi);
 3-ilovaga* muvofiq yer egalari, yerdan foydalanuvchilar va ijarachilar bo‘yicha 16913 gektar maydondagi So‘x zonasiga (To‘lash uchastkasi);
 4-ilovaga* muvofiq yer egalari, yerdan foydalanuvchilar va ijarachilar bo‘yicha 17036 gektar maydondagi Chimyon-Avval zonasiga (Lagan va Avval uchastkalari) muhofaza qilinadigan tabiiy hududlar maqomi berilsin.
 2. O‘zbekiston Respublikasi Davlat tabiatni muhofaza qilish qo‘mitasi Davlat geologiya va mineral resurslar qo‘mitasi, Qishloq va suv xo‘jaligi vazirligi hamda Toshkent va Farg‘ona viloyatlari hokimliklari bilan birgalikda 2002-yil 1-iyungacha muhofaza qilinadigan zonalar chegarasida joylashgan potensial ekologik xavfli obyektlarni aniqlasinlar va ular chuchuk yer osti suvlarini ifloslantirishi va quritib qo‘yishining oldini olishga doir chora-tadbirlarni ishlab chiqsinlar.
 3. O‘zbekiston Respublikasi Yer resurslari davlat qo‘mitasi Suv xo‘jaligi vazirligi, manfaatdor vazirliklar hamda idoralar, Toshkent va Farg‘ona viloyatlari hokimliklari bilan birgalikda 1 — 4-ilovalarda* ko‘rsatilgan yuridik shaxslarning mulkchilik shakli, idoraviy qarashliligi o‘zgargan, ular qayta tashkil etilgan taqdirda qishloq xo‘jaligi, sanoat korxonalari va boshqa obyektlar ro‘yxatiga tegishli aniqliklar kiritsinlar, shuningdek bu haqda bir oy muddatda chuchuk yer osti suvlari resurslarini nazorat qilish va ulardan oqilona foydalanish uchun mas’ul bo‘lgan vakolatli davlat organlarini xabardor qilsinlar.
 4. O‘zbekiston Respublikasi Ekologiya va atrof muhitni muhofaza qilish davlat qo‘mitasi Davlat geologiya va mineral resurslar qo‘mitasi bilan birgalikda muhofaza qilinadigan tabiiy hududlar — Chirchiq, Ohangaron, So‘x va Chimyon-Avval chuchuk yer osti suvlari zonalari doirasida chuchuk yer osti suvlari resurslaridan oqilona foydalanilishi va ularning ifloslanishdan muhofaza qilinishi ustidan doimiy nazorat o‘rnatsinlar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari T.X. Xoltoyev zimmasiga yuklansin.